text: Hjemmeplejeuniform og ID-kort stjålet 
  25 januar 2018 kl. 15.16
  En uniform og et ID-kort er stjålet fra et plejehjem. Politiet frygter, det vil blive brugt i forbindelse med tricktyverier mod ældre.
  Torsdag formiddag før klokken 10 er der stjålet en hjemmeplejeuniform tilhørende hjemmeplejen i Kolding Kommune.
  Uniformen er stjålet fra Olivenhaven på Munkevænget 10 i Kolding. Der er tale om et par blå cowboybukser, en blå vest og en blå T-shirt, som er hjemmeplejeuniformen i Kolding Kommune.
  Der er også stjålet et ID-kort tilhørende en kvindelig medarbejder i hjemmeplejen.
  Tyveriet er muligvis foretaget af en mand, som beskrives som dansker og omkring de 30 år. Han er 180-185 cm høj, spinkel af bygning og har brunt kort hår. Han var iført en hættetrøje.
  Sydøstjyllands Politi frygter, at den stjålne uniform og ID-kortet vil blive brugt i forbindelse med tricktyverier mod ældre i kommunen, og derfor opfordrer politiet til forsigtighed.
  Har man informationer om tyveriet, skal man kontakte politiet på 1-1-4.
  Opdateret 31. januar: Tøjet er fundet, læs mere i artiklen herunder.
  
  